CELEX: 32019D0242
Language: fi
Date: 2019-02-07 00:00:00
Title: Komission täytäntöönpanopäätös (EU) 2019/242, annettu 7 päivänä helmikuuta 2019, täytäntöönpanopäätöksen (EU) 2017/675 muuttamisesta siltä osin kuin on kyse toimenpiteistä suu- ja sorkkatautiviruksen Algeriasta, Libyasta, Marokosta ja Tunisiasta unioniin kulkeutumisen estämiseksi (tiedoksiannettu numerolla C(2019) 768) (ETA:n kannalta merkityksellinen teksti.)

11.2.2019   
               
               
                  FI
               
               
                  Euroopan unionin virallinen lehti
               
               
                  L 39/16
               
            
         KOMISSION TÄYTÄNTÖÖNPANOPÄÄTÖS (EU) 2019/242,
         annettu 7 päivänä helmikuuta 2019,
         täytäntöönpanopäätöksen (EU) 2017/675 muuttamisesta siltä osin kuin on kyse toimenpiteistä suu- ja sorkkatautiviruksen Algeriasta, Libyasta, Marokosta ja Tunisiasta unioniin kulkeutumisen estämiseksi
         
            
               (tiedoksiannettu numerolla C(2019) 768)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 7 kohdan,
         ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan,
         sekä katsoo seuraavaa:
         
                     (1)
                  
                  
                     Direktiivissä 91/496/ETY vahvistetaan kolmansista maista Euroopan unioniin tuotavien eläinten eläinlääkinnällisiä tarkastuksia koskevat periaatteet. Direktiivissä 97/78/EY vahvistetaan kolmansista maista unioniin tuotavien tuotteiden eläinlääkinnällisiä tarkastuksia koskevat periaatteet. Molemmissa näissä direktiiveissä vahvistetaan toimenpiteet, joita komissio voi toteuttaa, jos kolmannen maan alueella ilmenee tai leviää tauti, josta voi olla vakavaa vaaraa eläinten tai ihmisten terveydelle, tai jos tämä on perusteltua muusta vakavasta eläinten terveyttä koskevasta syystä.
                  
               
                     (2)
                  
                  
                     Komission täytäntöönpanopäätös (EU) 2017/675 (3), sellaisena kuin se on muutettuna komission täytäntöönpanopäätöksillä (EU) 2017/887 (4) ja (EU) 2018/489 (5), hyväksyttiin sen jälkeen, kun Algeriassa ja Tunisiassa todettiin suu- ja sorkkataudin taudinpurkauksia, ja siinä vahvistettiin unionin tasolla toteutettavia suojatoimenpiteitä, joissa otetaan huomioon suu- ja sorkkatautiviruksen selviäminen ympäristössä ja viruksen mahdolliset leviämisreitit.
                  
               
                     (3)
                  
                  
                     Kyseisissä toimenpiteissä edellytettiin Algeriasta ja Tunisiasta unionin alueelle joko suoraan tai muiden maiden kautta tulevien eläinten kuljetukseen käytettävien karjankuljetusajoneuvojen ja karja-alusten asianmukaista puhdistamista ja desinfiointia, koska se on sopivin tapa vähentää viruksen laajalle ulottuvan nopean leviämisen vaaraa.
                  
               
                     (4)
                  
                  
                     Libyan suu- ja sorkkatautitilanne on epäselvä, ja epäillylle tapaukselle 19 päivänä lokakuuta 2018 tehdyn laboratoriodiagnoosin ensimmäiset tulokset näyttävät olevan positiiviset SAT-serotyypin osalta. Serotyypin määritys on edelleen käynnissä. Myös Marokko ilmoitti määrittelemätöntä serotyyppiä olevasta suu- ja sorkkataudin taudinpurkauksesta.
                  
               
                     (5)
                  
                  
                     Suu- ja sorkkataudin esiintyminen Libyassa ja Marokossa saattaa uhata vakavasti unionin karjapopulaatiota, joten Libyaan ja Marokkoon olisi sovellettava samoja suojatoimenpiteitä kuin Algeriaan ja Tunisiaan.
                  
               
                     (6)
                  
                  
                     Algeriaan ja Tunisiaan sovellettavien toimenpiteiden tavoin näitä toimenpiteitä olisi sovellettava kaikkiin Libyasta ja Marokosta tuleviin karjankuljetusajoneuvoihin siinäkin tapauksessa, että ne saapuvat unionin alueelle jonkin kolmannen maan kautta.
                  
               
                     (7)
                  
                  
                     Algeria ja Tunisia ovat lisäksi ilmoittaneet uusista suu- ja sorkkataudin taudinpurkauksista.
                  
               
                     (8)
                  
                  
                     Täytäntöönpanopäätöstä (EU) 2017/675, sellaisena kuin se on muutettuna täytäntöönpanopäätöksellä (EU) 2018/489, sovelletaan 30 päivään kesäkuuta 2019. Tässä päätöksessä säädettyjä toimenpiteitä olisi kuitenkin sovellettava niin kauan, että pystytään tekemään täysimääräinen arviointi suu- ja sorkkatautitilanteen kehittymisestä kyseisillä alueilla.
                  
               
                     (9)
                  
                  
                     Algerian, Libyan, Marokon ja Tunisian suu- ja sorkkatautitilanne on edelleen epävarma. Koska näihin maihin viedään merkittäviä määriä elävien nautaeläinten lähetyksiä jäsenvaltioista, on myös aiheellista laajentaa voimassa olevia toimenpiteitä.
                  
               
                     (10)
                  
                  
                     Sen vuoksi täytäntöönpanopäätöstä (EU) 2017/675 olisi muutettava.
                  
               
                     (11)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan täytäntöönpanopäätös (EU) 2017/675 seuraavasti:
            
                        1)
                     
                     
                        Korvataan nimi seuraavasti:
                        ”toimenpiteistä suu- ja sorkkatautiviruksen Algeriasta, Libyasta, Marokosta ja Tunisiasta unioniin kulkeutumisen estämiseksi”;
                     
                  
                        2)
                     
                     
                        Korvataan 2 artiklan 1 kohdassa ja 3 artiklan 1 kohdassa ilmaisu
                        ”Algeriasta ja Tunisiasta joko suoraan tai muun kolmannen maan kautta”
                        ilmaisulla
                        ”Algeriasta, Libyasta, Marokosta ja Tunisiasta joko suoraan tai muun kolmannen maan kautta”;
                     
                  
                        3)
                     
                     
                        Korvataan 3 artiklan 2 kohdassa ilmaisu ”Algeriaan ja Tunisiaan” ilmaisulla ”Algeriaan, Libyaan, Marokkoon ja Tunisiaan” ja 4 artiklassa ilmaisu ”Algeriasta ja Tunisiasta” ilmaisulla ”Algeriasta, Libyasta, Marokosta ja Tunisiasta” ja ilmaisu ”Algeriaan ja Tunisiaan” ilmaisulla ”Algeriaan, Libyaan, Marokkoon ja Tunisiaan”;
                     
                  
                        4)
                     
                     
                        korvataan 5 artiklassa soveltamispäivä ilmauksella ”31 päivään joulukuuta 2019”;
                     
                  
                        5)
                     
                     
                        Korvataan liitteen I ja liitteen II otsikossa ilmaisu
                        ”Algeriasta ja Tunisiasta joko suoraan tai muun kolmannen maan kautta”
                        ilmaisulla
                        ”Algeriasta, Libyasta, Marokosta ja Tunisiasta joko suoraan tai muun kolmannen maan kautta”;
                     
                  
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 7 päivänä helmikuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL L 268, 24.9.1991, s. 56.
         
            (2)  EYVL L 24, 30.1.1998, s. 9.
         
            (3)  Komission täytäntöönpanopäätös (EU) 2017/675, annettu 7 päivänä huhtikuuta 2017, toimenpiteistä suu- ja sorkkatautiviruksen kulkeutumisen unioniin Algeriasta ja Tunisiasta estämiseksi (EUVL L 97, 8.4.2017, s. 31).
         
            (4)  Komission täytäntöönpanopäätös (EU) 2017/887, annettu 22 päivänä toukokuuta 2017, toimenpiteistä suu- ja sorkkatautiviruksen kulkeutumisen unioniin Tunisiasta estämiseksi sekä täytäntöönpanopäätöksen (EU) 2017/675 muuttamisesta (EUVL L 135, 24.5.2017, s. 25).
         
            (5)  Komission täytäntöönpanopäätös (EU) 2018/489, annettu 21 päivänä maaliskuuta 2018, toimenpiteistä suu- ja sorkkatautiviruksen kulkeutumisen unioniin Algeriasta ja Tunisiasta estämiseksi annetun päätöksen (EU) 2017/675 muuttamisesta (EUVL L 81, 23.3.2018, s. 20).